ToekomsVenster: Nou kan ons nog net bid(Foto: Jack Sharp/Unsplash) Wanneer iemand slegte nuus by die dokter ontvang oor ŉ mediese toestand waarvan die prognose nie goed is nie, sê hulle mos: “Nou kan ons nog net bid”. Gebed as ŉ laaste opsie, ŉ reddingsboei wat na jou uitgegooi word as jy nie self land toe kan swem nie. Daar skort natuurlik met die uitspraak, want gebed is nie die laaste ding wat ons doen nie, maar deurlopend relevant en noodsaaklik. Ons kan bid, ons moet bid, ons sal bid, kom wat wil. “Die arm van die Here is nie te kort om te help nie en sy oor is nie te doof om te hoor nie.” − Jesaja 59:1 (AFR83) Kom ons word in die geloof versterk en luister na nog twee Skrif-waarhede: “Roep My aan in die dag van benoudheid: Ek sal jou uithelp en jy sal My eer.” – Psalms 50:15 (AFR83) “God is vir ons ŉ toevlug en sterkte; as hulp in benoudhede is Hy in hoë mate beproef.” – Psalms 46:2 (AFR53) Gebed is ŉ lewenshouding, dit is die manier waarop Christene met die hemel verbind. Toegegee, God woon in ons harte en rig ons van binne met en deur die Woord wat op ons harte geskrywe staan. Wanneer dit by gebed kom kan ŉ mens nie voorskriftelik wees nie. Ons verskil van mekaar en beleef ons verhouding met God op verskillende maniere. Hoofsaak is dat gebed, as geloofsleutel, daaglikse praktyk in ons lewens sal wees. Nehemia was ŉ man van gebed. Somtyds het hy dae aaneen gevas, getreur en gebid. “En toe ek hierdie woorde hoor, het ek gesit en ween, en ek het dae lank getreur; en ek het gevas en gebid voor die aangesig van die God van die hemel.” – Nehemia 1:4 (AFR53) Ander kere het hy ŉ vinnige skietgebed gebid: “Toe sê die koning vir my: ‘Is daar iets wat jy my wil vra?’ Ek het ŉ skietgebed opgestuur na die God van die hemel en toe vir die koning gesê: ‘As die koning dit goedvind, as u dienaar op u goedgesindheid mag reken, stuur my na Juda toe, na die stad waar my voorvaders begrawe is, sodat ek die stad kan herbou’.” – Nehemia 2:4-5 Gebede is intelligent en geskied met die nodige respek vir die Een met wie jy kommunikeer. Gebed groei ook in volwassenheid. Gebed is meer as ŉ inkopielys wanneer jy nie meer weet hoe vorentoe nie. Gebed is die begin, nie net die laaste opsie as al die ander dinge nie wil werk nie. Is jou geloofslewe vervleg met gebed?